Polisieman, SAID-werknemer vas oor dwelmsŉ Polisiebeampte en ŉ werknemer van die Suid-Afrikaanse Inkomstediens (SAID) is in hegtenis geneem nadat hulle glo dwelms by die Lebombo-grenspos in Mpumalanga gesteel het. Kol. Leonard Hlathi, woordvoerder van die polisie, sê die polisiebeampte het ŉ minibustaxi van Mosambiek af deursoek terwyl die bestuurder sy ID gaan laat stempel het. Die beampte het ŉ emmer vol kokaïne met ŉ straatwaarde van R3 miljoen in die taxi gevind. Die polisiebeampte het glo ŉ werknemer van die SAID, wat nie aan diens was nie, ontbied en hy het die dwelms na sy huis geneem. Die polisie het egter reeds vroeër ŉ wenk gekry oor die minibustaxi wat die land gaan binnekom en die beampte is in hegtenis geneem. Hlathi sê die konstabel het hulle na die SAID-werknemer se huis geneem en hy is ook in hegtenis geneem terwyl daar op die dwelms beslag gelê is. Die taxibestuurder is ook later in hegtenis geneem. Die verdagtes sal Donderdag in die Komatipoort-landdroshof verskyn.